Selfs 3 entstofdosisse keer nie Omikron – studieArgieffoto ter illustrasie. (Foto: GCIS) Suid-Afrikaanse en Duitse wetenskaplikes het nou bevind dat selfs drie dosisse van die Covid-19-entstof dalk nie voldoende is om infeksie met die Omikron-variant vry te spring nie. Volle inenting en ’n versterkingsdosis bied wel beskerming teen ernstige siekte sou ’n pasiënt die betrokke variant opdoen. Dié studie is die eerste ter wêreld om deurbraakinfeksies met die Omikron-variant in ten volle ingeënte persone ná die ontvangs van versterkingsdosisse te bevestig en te tipeer. Dit is Woensdag in die mediese joernaal The Lancet gepubliseer. ŉ Groep wetenskaplikes van onder andere die Universiteit Stellenbosch, die Universiteit van Wes-Kaapland, die Universiteit van Kaapstad en die Ludwig Maximilian-Universiteit van München in Duitsland, het sewe Duitse besoekers aan Kaapstad bestudeer wat drie dosisse van die entstof ontvang het, maar steeds einde November verlede jaar met die Omikron-variant besmet is. Al sewe die besoekers was ten volle ingeënt en het hoë vlakke van spesifieke teenliggaampies gehad. Argieffoto ter illustrasie. (Foto: GCIS) Vyf van die besoekers het twee Pfizer-dosisse ontvang en later ŉ Pfizer-versterkingsdosis, terwyl een twee Pfizer-dosisse en ŉ Moderna Spikevax-versterkingsdosis ontvang het. Die sewende besoeker het ŉ AstraZeneca-dosis ontvang, opgevolg deur ŉ Pfizer-inenting en ŉ Pfizer-versterkingsdosis. Hierdie besoekers het nietemin tussen 30 November en 2 Desember respiratoriese simptome begin toon en eindelik positief vir die koronavirus getoets. Hulle was almal met Omikron besmet en het ligte tot matige simptome (kortasem) ervaar. Nie een van die pasiënte is egter in ’n hospitaal opgeneem nie. Luidens die studie dui die pasiënte se ligte tot matige simptome daarop dat volle inenting en ŉ versterkingsdosis steeds goeie beskerming bied teen ernstige siekte wat deur Omikron veroorsaak word. Die outeurs sê hul bevindings ondersteun die behoefte aan die verdere ontwikkeling van entstowwe om beter beskerming teen infeksie met die Omikron-variant te bied en beklemtoon dat nie-farmaseutiese maatreëls voorlopig volgehou moet word.